
SIUNTIO SILOSÄKEEN TARINAT on kokoelma satuja nuorille velhoille ja noidille. Sadut ovat olleet suosittua iltalukemista jo vuosisatojen ajan, joten Pomppiva pata ja Oivan onnen alkulähde ovat monelle tylypahkalaiselle yhtä tuttuja kuin Tuhkimo ja Prinsessa Ruusunen jästeille (ei-taikoville).

Siuntion tarinat muistuttavat monin tavoin meidän satujamme: yleensä hyvyys palkitaan ja pahuudesta rangaistaan. Yksi ilmiselvä ero kuitenkin on. Jästien saduissa taikuus tapaa olla sankarin tai sankarittaren ongelmien syy – ilkeä noita on myrkyttänyt omenan, vaivuttanut prinsessan satavuoriseen uneen tai muuttanut prinssin iljettäväksi elukaksi. Siuntio Silosäkeen tarinoissa tapaammekin sankareita ja sankarittaria, jotka osaavat itse taikoa, mutta joiden on silti yhtä vaikea ratkoa pulmiaan kuin meidän. Siuntio Silosäkeen tarinoiden avulla monet sukupolvet velhovanhempia ovat pystyneet selittämään lapsilleen tämän tuskallisen totuuden: että taikuus aiheuttaa vaikeuksia yhtä paljon kuin selvittää niitä.

Toinen huomattava eroavaisuus näiden satujen ja niiden jästivastineiden välillä on se, että Siuntion noidat etsivät onneaan huomattavasti aktiivisemmin kuin meidän satujemme sankarittaret. Noidat Asha, Altheda, Amata ja Tanili Kanili ottavat kohtalonsa omiin käsiinsä sen sijaan että torkahtaisivat pitkille päiväunille tai odottaisivat jonkun palauttavan kadonneen kenkänsä. Poikkeus tähän sääntöön – Tietäjän karvaisen sydämen nimetön neito – toimii enemmän niin kuin meille tuttu satuprinsessa, mutta tarinalta puuttuu ”he elivät onnellisina elämänsä loppuun asti” -loppu.

Siuntio Silosäe eli 1400-luvulla ja hänen elämäänsä verhoaa suurelta osin salaperäisyys. Tiedämme, että hän syntyi Yorkshiressa, ja ainoa säilynyt puupiirros näyttää, että hänellä oli poikkeuksellisen muhkea parta. Jos hänen tarinansa kuvaavat oikein hänen mielipiteitään, hän tuntuu pitäneen jästeistä, jotka hän mielsi pikemminkin tietämättömiksi kuin pahantahtoisiksi, hän ei luottanut pimeyden taikuuksiin ja oli sitä mieltä, että velhokunnan ikävimmät kohtuuttomuudet kumpusivat liiankin inhimillisestä taipumuksesta julmuuteen, välinpitämättömyyteen tai omien lahjojen ylimieliseen väärinkäyttöön. Voittoa eivät hänen tarinoissaan peri ne sankarit ja sankarittaret, joiden hallussa on vahvin taikuus, vaan ne jotka osoittavat suurinta ystävällisyyttä, tervettä järkeä ja nokkeluutta.

Nykypäivän velhoista hyvin samantapaisesti ajatteli tietenkin professori Albus Percival Wulfric Brian Dumbledore, Merlinin ritarikunta (Ensimmäinen luokka), Tylypahkan noitien ja velhojen koulun rehtori, Kansainvälisen Velholiiton Ylihörhö ja Päänoita. Tästä samankaltaisuudesta huolimattakin oli yllättävää, että niiden monien paperien joukosta, jotka Dumbledore testamenttasi Tylypahkan arkistoon, löytyi sarja huomautuksia Siuntio Silosäkeen tarinoihin. Emme saa koskaan tietää, kirjoittiko hän huomautuksensa omaan käyttöönsä vai julkaisutarkoituksessa. Tylypahkan nykyinen rehtori professori Minerva McGarmiwa on kuitenkin suosiollisesti myöntänyt luvan julkaista professori Dumbledoren huomautukset tässä kirjassa Hermione Grangerin upouusien satukäännösten rinnalla. Toivottavasti professori Dumbledoren oivallukset, joihin kuuluu huomioita velhojen historiasta, henkilökohtaisia muistoja ja valaisevaa tietoa tarinoiden avainaineksista, auttavat nuoria niin velho- kuin jästilukijoitakin ymmärtämään Siuntio Silosäkeen tarinoita. Ne, jotka tunsivat Albus Dumbledoren, tietävät, että hän olisi antanut ilomielin tukensa tälle hankkeelle, kun otamme huomioon että tekijänpalkkiot luovutetaan kokonaisuudessaan Lumos-hyväntekeväisyysjärjestölle, joka toimii niiden lasten hyväksi, jotka tarvitsevat kipeästi puolestapuhujaa.

Tuntuu oikealta lisätä vielä yksi pieni kommentti professori Dumbledoren huomioihin. Hän kirjoitti huomionsa valmiiksi tietämämme mukaan puolisentoista vuotta ennen Tylypahkan tähtitiedetornissa sattuneita murheellisia tapahtumia. Ne, jotka tuntevat viimeisimmän velhosodan historiaa (esimerkiksi kaikki ne, jotka ovat lukeneet Harry Potterin elämästä kertovan seitsenosaisen kirjasarjan), tulevat huomaamaan, että professori Dumbledore ei paljasta aivan kaikkea tietämäänsä – tai epäilemäänsä – tämän kirjan viimeisen kertomuksen kohdalla. Syy joidenkin seikkojen pois jättämiseen lienee se, mitä Dumbledore sanoi vuosia sitten totuudesta lempioppilaalleen, joka oli myös hänen oppilaistaan kuuluisin:


”Se on kaunis ja hirvittävä asia, ja sitä tulisi siksi käsitellä erittäin varovaisesti.”



Olimmepa samaa mieltä professori Dumbledoren kanssa tai emme, voinemme suoda hänelle anteeksi sen, että hän pyrkii suojelemaan tulevia lukijoitaan niiltä houkutuksilta, joiden uhriksi hän itse lankesi ja joiden tähden hän joutui maksamaan kauhean hinnan.

J.K. Rowling

2008

